NaiveNeuron/SloPal huggingface dataset:
Čaučík, Marián, poslanec NR SR (2024-04-24):
Ďakujem pekne. Navrhujeme, aby si Národná rada minútou ticha pripomenula dnešné 109. výročie začiatku genocídy Arménov a Sýrčanov, Grékov a Maronitov v Osmanskej ríši v roku 1915. Národná rada Slovenskej republiky prijala pred dvadsiatimi rokmi uznesenie, v ktorom uznáva genocídu Arménov v roku 1915, pri ktorej zahynuli státisíce Arménov žijúcich v Osmanskej ríši, a považuje tento čin za zločin proti ľudskosti. V mene klubu KDH navrhujeme, aby si Národná rada minútou ticha pripomenula túto smutnú udalosť v dejinách ľudstva a vyjadrila tak podporu pre suverenitu, nezávislosť, územnú celistvosť, spravodlivý a trvalý mier a zachovanie kultúrneho a náboženského dedičstva na Južnom Kaukaze, predovšetkým aj v dnes ťažko skúšanom Arménsku. Ďakujem. (Potlesk.)
Šefčík, Marek, poslanec NR SR (2021-06-30):
Ďakujem za slovo. Pani Saková, mnohí vás tu chvália za profesionálny, kultivovaný prejav. Áno, aj vy, aj vaši kolegovia, spomeniem niektorých lídrov, pán Pellegrini, pán Raši, pán Tomáš, tu chodia naškrobení, to je pozlátko. Všetko je to pozlátko. A spomenuli ste v svojom prejave, že nie sú dôležité slová, ale skutky. Ja vás troška poopravím. Ja si myslím, že človek veľmi veľa o sebe povie slovami. Napríklad, keď nevie o tom, že sú zapnuté mikrofóny, však? Vy o tom musíte niečo vedieť. „Bude to drahé,“ povedal váš šéf Pellegrini. A vy ste automaticky reagovali: „No a čo? Oni na to budú hľadať peniaze.“ A odkazovali ste na vládu, ktorá príde po vás. Takú vy máte zodpovednosť, taký vy máte prístup k ľuďom. Slová veľmi veľa hovoria. A ešte dodám výrok vášho predsedu. Bolo niekoľko desiatok nakazených a on povedal ako predseda vlády: „Každý si oddnes na Slovensku musí pomôcť, ako si pomôcť vie.“ Toto je váš prejav a ja si myslím, že slová povedia veľmi veľa o človeku. Ďakujem.
P. Paška, predseda NR SR: (2008-04-01):
(Hlasovanie.) 139 prítomných, 80 za, 29 proti, 30 sa zdržalo. Tento návrh sme prijali.
Blcháč, Ján, poslanec NR SR (2020-04-24):
Áno, ďakujem pekne za slovo. Ja by som sa chcel tiež pridať s faktickou poznámkou k vystúpeniu pána poslanca Blanára, k jeho eufemistickému, teda zjemňujúcemu vystúpeniu, by som to nazval, alebo by som zopakoval to, čo on povedal niekoľkokrát. Naozaj veľmi slušným spôsobom, vyváženým, hodnotil toto programové vyhlásenie vlády. Ja by som sa chcel ale z praktickej skúsenosti dotknúť toho, tej časti vystúpenia, kde poukázal na riziko zrovnoprávnenia financovania štátnych a neštátnych škôl, či sú to už základné, alebo stredné školy, a to z toho dôvodu, že priamo v praxi sa stretávame s touto diskrepanciou, kde sú či už na pôde župy, alebo mesta tieto otázky diskutované. U nás napríklad na ostatnom zastupiteľstve takýto návrh, ktorý predniesol predstaviteľ väčšiny, v parlamente neprešiel. Zostali sme na 88 percentách. Na župe, kde sme išli na 100 percent, sú s tým teraz problémy, pretože, zvlášť keď ide o výpadok príjmov, môžeme narážať na nedostatok peňazí. Ja by som chcel teda vyzvať na opatrnosť pri rozhodovaní, pri zrovnoprávnení tohto financovania do budúcnosti. A prípadne, ak sa bude pripravovať nejaká zmena, odporúčam, aby všetci tí, ktorí budú na tejto zmene pracovať, aby sa radili so zástupcami žúp, SK osmičkou, so ZMOS-om a s Úniou miest Slovenska, pretože ten hlas zdola by potom možno potvrdil to, čo aj ja teraz hovorím a na čo upozornil pán poslanec Blanár vo svojom vystúpení. Ďakujem pekne.
Danko, Andrej, podpredseda NR SR (2024-04-23):
Na vystúpenie pána poslanca jedna faktická. Poslanec Dostál.
Hrnčiar, Andrej, podpredseda NR SR (2017-12-01):
Končím možnosť nahlásiť sa s faktickými poznámkami. Poprosím, dvanásť faktických poznámok. Nech sa páči, ako prvý pán poslanec Budaj.
P. Hrušovský, predseda NR SR: (2003-12-12):
(Hlasovanie.) 148 prítomných, 70 za návrh, 61 proti, 17 sa zdržalo. Návrh sme neschválili.
Figeľ, Ján, podpredseda NR SR (2015-10-06):
Ďakujem pekne. Teraz dávam slovo spravodajcovi, ktorého určil navrhnutý gestorský výbor pre hospodárske záležitosti, pánovi poslancovi Alojzovi Přidalovi.
P. Hrušovský, predseda NR SR: (2004-10-21):
Ďalšiu otázku vám položila pani poslankyňa Antošová: „Médiá uverejnili, že SR zaplatí Svetovej banke približne 20 miliónov korún ako pokutu za nevyužívanie finančnej pôžičky vo výške miliardy korún. Na zasadnutí zdravotného výboru minister Zajac vyhlásil, že nepôjde o veľa peňazí. Vážený pán predseda vlády, súhlasíte so svojím ministrom a ako chcete chyby napraviť?“ Nech sa páči.
V. Veteška, podpredseda NR SR: (2006-03-15):
Ďalším bodom je druhé a tretie čítanie o návrhu na vyslovenie súhlasu Národnej rady Slovenskej republiky s Dohovorom Organizácie Spojených národov proti korupcii z 31. októbra 2003 (tlač 1439). Spoločná správa 1439a. Návrh vlády odôvodní ministerka spravodlivosti pani Lucia Žitňanská. Nech sa páči, pani ministerka.
Košútová, Magda, poslankyňa NR SR (2011-04-06):
Ďakujem pekne za slovo. Vážený pán kolega, ako si povedal, aj zvýšená DPH na potraviny, ale aj zrušenie šesťpercentnej DPH na predaj z dvora spôsobuje, že, to čo dnes konzumujeme, sa už len ťažko dá nazvať zdravé a chutné jedlo. Nechcem nikomu brať ilúzie, ale pokiaľ sa podívam na kvalitu potravín, niekedy si hovorím, že by som chcela dať svojim deťom ochutnať to, čo sa pred 20 rokmi jedlo. Ponuka potravín, ktorá je v obchodoch, je skutočne rozmanitá. Na jednej strane za túto rozmanitosť sa skrýva to, že sú to len rôzne farebné obaly a krabičky, ktoré obsahujú prakticky to isté. Mnohé potraviny, ktoré by sme si dokázali vyrobiť sami, sa vozia cez polovičku Európy. A zaťažovanie exhalátmi a znečisťovanie životného prostredia je väčšie, ako je ich samotná úžitková hodnota a vplyv na zdravie. Do roku 1994 platili v Česko-Slovensku, ešte z minulého režimu, zákonné normy, ktoré nedovoľovali, aby klobásy obsahovali múku, aby jogurty obsahovali škrob a podobne. Tieto normy boli zrušené a začala sa doslova džungľa. Potraviny sú dnes samá náhradka, kravský tuk je nahradzovaný tukom rastlinným, mlieko sa nezrazí, nedá sa z neho urobiť domáci jogurt, jogurty nie sú jogurty, sú to nejaké hatlaniny, do ktorých je natrepaný škrob alebo želatína, aby bolo toho ešte viac. Obávam sa, že príde doba, kedy budeme jesť potraviny, ktoré sú známe z francúzskeho filmu Krídelko alebo stehienko.
Fecko, Martin, poslanec NR SR (2016-05-18):
Ďakujem pekne. Pán kolega, to, čo sme aj my dávali, Obyčajní ľudia a nezávislé osobnosti, už niekoľkokrát tu v tomto parlamente prakticky a stále nie a nie dojsť k tomu konca. Keď som tu asi v roku dvetisíc, teraz ma neberte za slovo, ´12 – ´13 to isté predkladal, tak tá kolegyňa ma okamžite ako mladého a začínajúceho poslanca usmernila, že, pán kolega, áno; z toho východného Slovenska, čo ste ju spomínali; ma okamžite usmernila, že vy tomu ešte nerozumiete, vy ste mladý, vy tu iba, budete sa učiť, ako sa má tá politika robiť. A viete, čo mi povedala? Viete, o čom to je? To je o manažeringu predsa, páni kolegovia, kolegyne. Veď ja predsa môžem robiť, čo chcem, keď to viem super manažovať, tak môžem byť na 20 miestach. No nehnevajte sa, sme homo sapiens, ľudia boží, sme homo sapiens, máte jeden čas, jednu schránku telesnú a s tou máte nakladať v reálnom čase. A keď mi chcete povedať, že môžte byť na deviatich miestach, máme aj takých, resp. ôsmich miestach, tak to sú už experti u mňa par exellence, ale myslím si, že každý sme furt iba obyčajný s malým o a nemôžme si tu hovoriť, že sme nadľudia. Takže myslím si, že tento zákon, keď niekto tomu nechápe, tak ja tomu tiež nechápem, že prečo to nechápe. Ja ako štátny zamestnanec som musel sa vzdať štátnozamestnaneckej funkcie, teda uvoľnenie na výkon mandátu, ale primátori nemusia, tak nehnevajte sa, neberiem. A ďalšia vec, to, čo ste povedali, my nie sme NR ani Žilina, ani Žiar nad Hronom, ani Prešov, ani Sečovce, sme NR SR. A poslanec, ktorý tu príde, keď si nevie uvedomiť, že má rozvíjať celé Slovensko, celé Slovensko, aby bolo rovnocenné, tak nepochopil, čo je mandát poslanca Národnej rady. A veľa som povedal, keď má Bratislava 154 % a východ iba 54 % životnej úrovne Európskej únie, tak sa peniaze nemôžu dávať tam, kde je tá životná úroveň ešte nadhodnotená. Ďakujem pekne. (Potlesk.)
Blaha, Ľuboš, poslanec NR SR (2014-02-06):
Ďakujem pekne. Pán kolega Dzurinda, chýba vám v tom materiáli to, že sa Slovensko viac neangažuje v tom, aby Severná Kórea neblbla. Viete, ja keď som si vypočul váš prejav, ja by som bol radšej, keby sme sa angažovali v tom, aby neblbol bývalý minister zahraničných vecí, pretože ja naozaj neviem, prečo je nevyhnutné, aby sme sa vždy púšťali do súbojov s ministrom pri Bosne a pri Východnom partnerstve. Minister zahraničných vecí bol v európskej diplomacii hlavným poradcom pre tieto oblasti. Bol vybratý medzinárodným spoločenstvom ako ten najlepší pre to, aby riadil Bosnu. A vy s týmto pánom idete teraz zápasiť o to, kto má pravdu v Bosne. No, samozrejme, to je súboj slona a blchy. On vás musí poraziť vždy, pretože o tom ďaleko viacej vie. Ja neviem máte nejaký komplex, že si práve tieto súboje vyberáte? Však tam ste takýto malinký v porovnaní s ním, takýto malinký. (Ukázanie prstami.) Ale nebudem teraz hovoriť namiesto pána ministra, on vám to určite povie sám. Bol a je jeden z najväčších odborníkov na túto oblasť. Ďalšia vec. Vadí vám, že sme nepredvídali udalosti na Ukrajine. No to, že na Vilniuse sa stane to, čo sa vo Vilniuse stalo, že Ukrajina zaspätkuje v poslednej chvíli, nepredvídal nikto, ani vy, pán kolega, jedine, že by ste boli nejaká Sibyla. Mne to pripomína skôr vtip alebo takú udalosť, ktorá sa odohrala v takom seriáli M. A. S. H. Tam bola taká postavička Klinger. A ten došiel a povedal: „Moja mama predvídala, snívalo sa jej o tom, že vypukne prvá svetová vojna a pýtali sa jej, prečo to nikomu nepovedala.“ No jej sa to snívalo deň po tom, čo vypukla. To je presne ten váš prístup. Keď už dneska všetci vieme, ako sa na Ukrajine vyvinula situácia, tak dneska mudrujete. Ale v tej chvíli, keď to ešte nikto nevedel, naozaj vtedy ste sa mali ozvať. A posledná vec už len k tomu, ako zneužívate výrok Roberta Fica. On hovoril o suverenite Ukrajiny, to je celé. To, že sme my v Európskej únii, to je samozrejmé. A urobili sme pre naše členstvo v Európskej únii ďaleko viac ako vláda, keď ste vy boli ministrom zahraničných vecí. Ďakujem.
Bugár, Béla, podpredseda NR SR (2018-10-23):
Nech sa páči, tak na to môžte, Marčeka vôbec nespomínal (Smiech v sále.) Zoberem vám slovo, pán poslanec.
Želiezka, Ľubomír, poslanec NR SR (2011-02-09):
Ďakujem pekne. Pán poslanec Matovič, chcel by som uveriť úprimnosť vašich návrhov. Viete prečo to hovorím? Do hlasovania je niečo vyše dve hodiny a môže sa stať ešte aj to, že vám zavolá pani premiérka, a aby to nedopadlo tak, ako to bolo v prípade pánov poslancov z OKS, ktorí z večera do rána zmenili svoj názor, a to hlavne pán Dostál, ktorý tak vehementne obhajuje tento poslanecký návrh. Asi páni z OKS vedia, prečo to robia. Viete, čo ma teraz zaráža a dnes zaráža? Že od samého rána v tejto ctenej snemovni nesedia tí páni poslanci, ktorých sa to najviac týka. Asi vedia, prečo. Asi vedia, prečo, že ich zastúpia, zastúpia koaliční poslanci, áno a budú presadzovať tento poslanecký návrh. Čiže chcem vyjadriť presvedčenie, pán poslanec Matovič, že za tie dve hodiny, ktoré sú do hlasovania o tomto poslaneckom návrhu, že nezmeníte svoj názor. Ďakujem pekne.
Petrák, Ľubomír, poslanec NR SR (2015-06-30):
Pán predseda, ako ďalší som vystúpil v rozprave ja. Podal som pozmeňujúci a doplňujúci návrh, ktorý obsahuje tri body, a žiadal som spoločne hlasovať o bodoch 1 a 3 a samostatne o bode 2. Pán predseda, dajte, prosím, hlasovať o bodoch 1 a 3 môjho prvého pozmeňujúceho návrhu.
Jurinová, Erika, podpredsedníčka NR SR (2012-07-03):
Posledný prihlásený do rozpravy je pán poslanec Igor Hraško, nech sa páči.
Borec, Tomáš, minister spravodlivosti SR (2013-04-30):
Ďakujem pekne za slovo. Vážený pán predseda, vážené panie poslankyne, vážení páni poslanci, na rokovanie Národnej rady Slovenskej republiky predkladám návrh na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov. Vládny návrh zákona bol prerokovaný a schválený vládou Slovenskej republiky 24. apríla 2013. Jeho účelom je vyriešiť aktuálnu situáciu, ktorá vznikla na Ústavnom súde Slovenskej republiky v dôsledku uplatnenia vyhlásenia účastníkov konania, ktorými odmietajú sudcov Ústavného súdu z dôvodu predpojatosti, pričom Ústavný súd je v dôsledku toho znefunkčnený. Pre vyriešenie vzniknutého problému sa navrhuje výslovne v zákonnej právnej úprave zakotviť doktrínu nevyhnutnosti vyplývajúcu z tzv. Bangalórskych princípov správania sa sudcov. Podstata tejto doktríny umožňuje sudcovi, ktorý je inak vylúčený, konať a rozhodovať vo veci, ak by nekonanie zo strany súdu viedlo k nespravodlivosti, v tomto prípade popretiu zákazu odmietnutia spravodlivosti, čo v konečnom dôsledku vedie k odmietnutiu poskytovania ústavne garantovanej ochrany základných práv a slobôd, a to v konaní pred Ústavným súdom. Vzhľadom na závažnosť problematiky, ktorú uvedený vládny návrh novely zákona o Ústavnom súde Slovenskej republiky upravuje, navrhuje vláda prerokovať tento vládny návrh zákona v skrátenom legislatívnom konaní. Vláda navrhuje, aby sa podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky z dôvodu, že môže dôjsť k ohrozeniu základných ľudských práv a slobôd ktoréhokoľvek účastníka konania, Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pre ním a o postavení jeho sudcov v znení neskorších predpisov. Ďakujem pekne.
Simon, Zsolt, poslanec NR SR (2018-09-13):
Ďakujem pekne. Pani kolegyňa, dovoľte, aby som vás doplnil. Tento návrh zákona z dielne SNS nie je ani o hrdosti, ani o odbornosti, a o slušnosti už vôbec nie. Cestovný ruch je likvidovaný na Slovensku práve návrhmi, ktoré v tejto Národnej rade prešli, a to sú tie príplatky za soboty, nedele. Lebo každý vie, že cestovný ruch na severe, hocikde funguje cez víkendy. Ľudia idú do prírody za turistikou cez víkendy, tie ste zaťažili, práve v cestovnom ruchu oni potrebovali, aby tí ľudia boli doma a mali voľno cez týždeň a pracovali cez víkend. Toto už nie je možné. Tento návrh, dovoľte, aby som povedal, že ja to vnímam ako akýsi odpustok SNS voči občanom tejto krajiny, ako odvedenie pozornosti od skutočnej podstaty veci, od podstaty, že na ministerstve obrany za stovky miliónov eur robia biznisy, ktoré sú zbytočné, predražené a táto krajina ich v tejto podobe nepotrebuje. Tak ako nepotrebuje, som presvedčený, že 14 lietadiel kúpiť asi je príliš veľa. A to hovorím nielen ja, ale aj odborníci z ministerstva financií. Takže SNS týmto návrhom zákona chce len odviesť pozornosť od toho, aké biznisy robia na úkor občanov. A toto je len odpustok. Ďakujem.
B. Bugár, podpredseda NR SR: (2004-09-23):
E. Černá, poslankyňa: Ctení kolegovia, ctené kolegyne, ja by som chcela z tohto miesta naozaj verejne podporiť návrh pani poslankyne Muškovej, ktorý sa týka tabuľky č. 14. Ja si veľmi dobre pamätám situáciu niekedy okolo decembra, keď sme otvorili diskusiu okolo tejto tabuľky. Veľmi dobre si pamätám naše zodrané topánky, ako sme cestovali po Slovensku s mojimi kolegami zo sociálneho výboru, ale aj s inými kolegami, ktorí sa venovali tejto problematike financovania neštátnych subjektov. Ako sme sa tu na pôde parlamentu stretávali so šéfmi VÚC, ale aj s neštátnymi subjektmi a donekonečna sme sa snažili vyriešiť ich nie dobré financovanie. A v zásade mám pocit, že minimálne tou tabuľkou č. 14 sme svojím spôsobom ako-tak vyriešili celý nedobrý stav, ktorý bol. Chcem ešte raz povedať pre všetkých, že ide o subjekty, na ktoré štát nikdy nemal predtým peniaze, ktoré v podstate vyrástli z lásky iných ľudí k ďalším ľuďom, ktorí sú postihnutí, týraní alebo nejakým iným spôsobom hendikepovaní. Títo ľudia tam nezarábajú veľké peniaze. Robia to obyčajne naozaj z lásky, a čo je paradoxné oproti tým štátnym subjektom, vždycky s tou korunkou, ktorú dostali, dokázali veľmi dobre hospodáriť. Takže, pani poslankyňa, ja podporujem váš návrh a ďakujem, že ste ho predložili.
Danko, Andrej, predseda NR SR (2019-01-30):
Ďakujem, pán poslanec. Na vystúpenie pána poslanca jedna faktická. Pán poslanec Poliačik.
Štefunko, Ivan, poslanec NR SR (2023-11-14):
Ďakujem veľmi pekne. Som rád, že svoje prvé vystúpenie v Národnej rade budem môcť venovať tematike chudoby. Pán poslanec Richter, máte takú stratégiu v SMER-e hovoriť, že vlastne vy za nič nemôžete, lebo tri roky to tu mal v rukách Matovič a jeho partia. Okej, berme, že to možno je tak a možno vlastne niečo oni spôsobili. Ale poďme sa vrátiť ku najväčšej príčine chudoby, a to je nedostatok kvalitného vzdelávania. Vlastne my vieme, že vzdelávanie je prostriedok, ako funguje sociálna mobilita. To znamená, keď je niekto vzdelaný, tak získava viacej príležitostí pracovať, kde je viacej zaplatený. SMER mal v rukách a jeho, jeho partia mala v rukách vzdelávanie, ak to dobre rátam, dvanásť rokov a tu sa ukazujú výsledky. Dvanásť rokov ste so vzdelávaním nieže nespravili nič, ale ste ho zhoršili voči našim susedom. To je vlastne merateľný fakt, ktorý môžete si overiť v tabuľkách OECD a tak ďalej. A to je vlastne aj to, čo vlastne spôsobil taký bludný kruh, lebo tým, že vzdelávanie tu nie je dostatočné, to znamená, že odchádza veľmi veľa ľudí, mladých ľudí, ktorí by tu vytvárali firmy, a v zásade máme ešte druhý exodus a je to exodus talentu zo Slovenska. To znamená, že máte na svedomí dve vážne krivdy, ktoré sa udejú na budúcom ekonomickom rozvoji Slovenska. A možno ešte jedna taká vec, že vlastne ste povedali, že programové vyhlásenie vlády to nemá byť konkrétne, no mali by tam byť merateľné ciele. Mali by ste sa zaviazať, že spravíte toto, toto v percentách, v bodoch, v tabuľkách, v číslach atď., a to ste nespravili. A posledná vec, ani raz nebolo spomenuté slovo energetická chudoba, ani raz v tom dokumente, pritom to je to, čo ľudí, chudobných ľudí najviacej trápi a na tých, mám pocit, že SMER nemyslí.
Jasaň, Viliam, poslanec NR SR (2015-05-26):
Ďakujem pekne, pani predsedajúca. Vážený pán kolega, vy máte jednu takú skvelú vlastnosť. Vy aj dobrú myšlienku dokážete zabiť zlými príkladmi, hlavné je, že je to proti strane SMER ako teraz napríklad s Prakovcami. Vy vôbec nič neviete o ich výrobnom programe a o ich problémoch, len to zneužijete vo svoj prospech proti nám. EURO-BUILDING, je to neseriózna firma, tak sa to píše, tak hovoria malí a strední podnikatelia. A ja s nimi súhlasím, pretože tiež poznám mnoho príkladov o tom, že podviedli ľudí. Ale predsa tejto firme nedáva štát peniaze, ale štát dáva peniaze tým subjektom, v ktorých vyhrala verejné obstarávanie, práve preto, že dala najnižšiu cenu. A kto sa tu oháňa neustále najnižšou cenou? Kto tu neustále hovorí, že treba šetriť aj tým, že stlačíme ceny pri verejnom obstarávaní? No určite to nie sme my. A čo ste urobili proti tej firme, keď ste mohli tak niečo urobiť? No nič ste proti nej neurobili, takže používajte, prosím vás, aj na vaše dobré nápady príklady hodné tomu, čo navrhujete. Ďakujem.
Raši, Richard, poslanec NR SR (2011-06-30):
Ďakujem pekne. Aj zopakoval by som tempo pána poslanca Novotného a vrátil by som sa k jeho poznámke. Čiže v súčasnosti ešte stále lieči lekár alebo lekárka, a nie účinná látka, ale lekár alebo lekárka. Opakujem, lekár. A na druhej strane, viete, pán poslanec Novotný veľmi dobre povedal, že sme chirurgovia, ale aj chirurgovia vedia, že keď si kúpite tabletku, tak táto tabletka nie je čistou účinnou látkou. Účinná látka je naviazaná v nosiči, ktorý túto účinnú látku nesie. Pretože účinná látka sama osebe je niečo, čo ani nevidno, pretože je toho v lieku tak málo. Vidíte na liekoch, že máte 400-miligramové, 20-miligramové, 5-miligramové balenie, čiže 5 miligramov účinnej látky sa nedá dať do škatuľky, preto je niekde uložená. A to, kde je uložená, tú schému, tú matricu má mnoho firiem inú, a na záver je ešte celá táto matrica s tou látkou obalená. Takže nie je pravda, že účinná látka môže byť rovnaká, ale záleží aj na tom, aké je rozpúšťanie tablety, kde sa rozpúšťa, v akom čase sa rozpúšťa a aký je nosič tejto účinnej látky. Preto na lieky s rovnakou účinnou látkou niektorého pacienta je alergia alebo nie je alergia. Preto vaši rodičia alebo vy niektoré lieky s rovnakou látkou tolerujete alebo netolerujete. A keď lekárnik rozhodne, že vydá liek ten alebo onen, podľa toho, ktorý v lekárni má, a vy naň budete mať alergiu alebo neznášanlivosť, tak tieto účinky sa na vás prejavia. A bude to mať presne tú istú, opakujem, účinnú látku. Ale bude tam aj niečo iné, čo tú účinnú látku nesie. Ďakujem.
I. Radičová, poslankyňa: (2008-09-11):
Po odčlenení zákona o hmotnej núdzi zostali v široko obsažnom zákone o sociálnej pomoci ešte dve súčasti, ktoré si naozaj vyžadujú samostatný zákon, samostatný prístup, pretože sú to oblasti, ktoré majú taký zásah do života občanov, že nie je vhodné, aby boli spojené s inými témami alebo s inými problémami. Preto sa začal pripravovať zákon o sociálnych službách a dovoľte mi opäť sa sústrediť na porovnanie s prístupom, ktorý bol vlastný mne s novelou, ktorá je predkladaná do tohto parlamentu, nikto z nás neprekročí svoj tieň. Takže to, čo bolo v návrhu zákona o sociálnych službách vo februári 2006 ako v pripravovanom návrhu, sa nieslo na princípoch individualizácie sociálnych služieb s dôrazom na terénnu ambulantnú formu, na garantovaný rozsah služieb, na výber služieb klientom, na oddelenie rozhodovania od výkonnej funkcie, na pravidlá pre stanovenie ceny sociálnej služby... (Hluk v sále.)
J. Podmanický, poslanec: (2008-12-02):
Pani poslankyňa, áno, máte pravdu, každý jazyk má svoje zákonitosti, na základe ktorých spracúva slová, na základe ktorých tam vstupujú slová, pričom určitými príponami, predponami ten jazyk ich modifikuje tak, aby boli dodržané pravidlá toho-ktorého jazyka. V maďarčine taktiež je zavedený systém preberania cudzích názvov. Napr. máte Brusel – Bruselben, keď skloňujete, Helsinkiben a tak ďalej. Čiže preberáte cudzí názov iného štátu, viete ho dať do maďarčiny tak, že sú dodržané všetky zákonitosti maďarského jazyka. Ak chceme, aby do maďarčiny vstupovali slovenské názvy, čisto slovenské názvy, pre ktoré neexistoval maďarský ekvivalent pred maďarizáciou, tak zrazu máte s tým problém a tvrdíte, že przníme maďarčinu. Čiže na jednej strane je to možné, na druhej strane to nie je možné. Čiže tu je ten základný rozpor, ktorý, by som bol rád, keby ste nám ho možno vysvetlili. Ale celý problém spočíva ani nie tak v tom, čo ste teda rozoberali, či má byť prvá maďarčina, druhá slovenčina, ale celý problém spočíva v tom, či sa majú používať v učebniciach, ktoré používa maďarská národnostná menšina, tie názvy z územia Slovenska, kde Maďari nikdy nežili, kde neexistoval maďarský ekvivalent pred maďarizáciou. Je veľmi smutné, ak vy na jednej strane vyžadujete od nás rešpektovanie princípov maďarského jazyka a práv národnostnej menšiny a na druhej strane nerešpektujete, že my nechceme, aby tie maďarizačné názvy, ktoré ste zaviedli v 19. storočí umelo, sa používali v slovenských učebniciach s vyučovacím jazykom maďarským. No jednoducho to nechceme. A to zas vy musíte rešpektovať. Nemôžete od nás čakať, že my zlegalizujeme maďarizačné zákony z 19. storočia a dáme ich do právneho poriadku Slovenskej republiky.
Paška, Pavol, predseda NR SR (2014-11-09):
Ďakujem pekne. Pán poslanec Viskupič, vaša reakcia na faktické.
Laššáková, Jana, podpredsedníčka NR SR (2012-07-31):
Pán spravodajca, zaujmite miesto pre spravodajcov. Teraz otváram všeobecnú rozpravu. Do rozpravy som dostala písomné prihlášky: za poslanecký klub strany Sloboda a Solidarita pán poslanec Mihál, za poslanecký klub SDKÚ – DS pán poslanec Kaník, za poslanecký klub KDH Július Brocka, za poslanecký klub MOST – HÍD József Nagy, za stranu SMER – sociálna demokracia pani poslankyňa Vaľová a Obyčajní ľudia a nezávislé osobnosti pán poslanec Igor Matovič. Ďalej sú písomne prihlásení do rozpravy títo páni poslanci: Miroslav Beblavý, Ivan Štefanec, Jozef Mihál, Monika Gibalová, Peter Osuský, Lucia Žitňanská, František Šebej, Ivan Švejna, Ľubomír Petrák, Alojz Hlina a Ján Figeľ. Teraz dávam slovo pánovi poslancovi Jozefovi Mihálovi za klub strany Sloboda a Solidarita. Nech sa páči, pán poslanec.
Kollár, Boris, predseda NR SR (2020-04-01):
Pán poslanec Lukáč.
Laurenčík, Milan, podpredseda NR SR (2021-06-17):
Pán poslanec, toto...
Poliačik, Martin, poslanec NR SR (2016-06-15):
Ďakujem veľmi pekne. Na začiatok jednu vec, ktorú som zabudol povedať ešte dole pri pultíku. Minister Kaliňák jednoznačne musí odstúpiť. Je nemysliteľné, aby ďalej pokračoval vo svojej funkcii. To len vsuvka. A teraz k poznámkam. Pán Sopko, pani Pčolinská, úplne súhlasím. Je potrebné rozoznávať tie ostrovčeky pozitívnej deviácie či už pri príprave učiteľov, či pri ich samotnej realizácii na školách, programy ako Teach for Slovakia, individuálne programy, ako je Lepšia geografia pána Farárika, prístup, kde sa reflektuje na moderné poznatky doby, vedy o deťoch, o tom, ako sa vyvíjajú. To je všetko super. Tam majú ísť peniaze, tam má ísť energia, to sa má aplikovať potom do širších programov, aby to bolo viditeľné na konci, že sa to reálne používa pre lepšie vzdelávanie detí. Takže 100-percentne súhlasím. Máme veľa, množstvo ľudí, v stovkách, možno v tisícoch, ktorí si zaslúžia podporu, ktorí učia moderne, či už učiteľov alebo samotné deti, a to si zaslúži svoju podporu. Pán Žarnay, ako sa do hory volá, tak sa z nej ozýva. Vy ste tiež ešte nie úplne vystúpili mentálne spoza katedry a niekedy sa tu správate ako pán učiteľ. Ja som si dovolil reagovať rovnakým spôsobom, keď si to obidvaja v budúcnosti odpustíme, možnože naozaj sa začneme správať ako v parlamente. A k tomu, čo ste povedali. Áno, súhlasím. Robili svoje maximum a povedal som to vo svojom príspevku, robili svoje maximum v rámci svojich možností. A ja hovorím, zvýšme ich možnosti, ale začnime tlačiť na to, aby sa to maximum potom posúvalo. Lebo to je jediný spôsob, akým môžeme reálne to vzdelanie niekam posunúť. Keď sa ma pýtate, koľko som robil v školstve, ja som začal pracovať na tom, aby sa na Slovensku učilo inak, ešte ako študent strednej školy, od deväťdesiateho štvrtého roku a robím to dodnes.
Mizík, Stanislav, poslanec NR SR (2021-09-22):
Ďakujem za slovo. Dobre, že si pripomenul ministra Naďa. Jeho arogancia, arogancia tohoto nevojaka, ktorý je minister obrany, je taká veľká, že presahuje ľudské chápanie. Je to typický prípad, je to neskrývaná tvár tohto režimu. Niektorí sa maskujú, usmievavé tváričky, pekné rečičky, ťuťuli-muťuli. No on to dá tou svojou primitívnou aroganciou úplne natvrdo. Nestačím sa čudovať. Ďakujem za slovo.
Grendel, Gábor, podpredseda NR SR (2022-03-22):
Pán poslanec Mizík.
M. Hort, podpredseda NR SR: (2008-05-15):
A pristúpime teraz k druhému čítaniu o vládnom návrhu zákona o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. Tento vládny návrh zákona ste dostali pred prvým čítaním ako tlač 558 a spoločnú správu výborov máte ako tlač 558a. Prosím teraz pani ministerku práce, sociálnych vecí a rodiny, aby vládny návrh zákona odôvodnila. Nech sa páči.
Mičovský, Ján, poslanec NR SR (2014-06-25):
Ďakujem za slovo, vážená pani podpredsedníčka. Vážený pán poslanec Hlina, oceňujem tvoju tradičnú šarmantnú ľahkosť, ale aj tú vecnosť, s ktorou si poukázal na niečo, čo ma zase donútilo zaspomínať si na prípad pani kontrolórky Lapinovej spod Kriváňa, ktorá poukázala na jednu súťaž dotovanú z európskych peňazí, súťaž na jeden program, za ktorý bolo vyplatené z bruselských zdrojov, teda z tých nie našich peňazí, 700 000 eur. A práve začalo vyšetrovanie po viac ako roku búšenia do tohto problému, pretože je to problém panej, ktorú za toto zistenie vyhodili z práce, a, čuduj sa svete, vyšetrovatelia, kiež by im to vydržalo, zistili, že hodnota toho programu nie je 700 000, ale keď niekto tak eufemisticky povedal, že asi 70 000, tak ho vysmiali, že ani 7 000. A to je jeden príklad z mnohých. Naozaj toto, čo si viackrát zdôraznil, že tie bruselské peniaze ako keby neboli peniaze na to, aby kryli reálne potreby tejto spoločnosti, ale aby automaticky boli hneď považované za peniaze, na ktoré treba vymyslieť nejaké lapajstvo. Žiaľbohu, nie je to výnimka. Funguje to takto. Ďakujem.
Paška, Pavol, predseda NR SR (2013-09-17):
Ale viete čo... Pán poslanec, dobre, dám hlasovať o vašom návrhu .
P. Hrušovský, podpredseda NR SR: (2002-03-21):
hodina otázok na premiéra vlády, členov vlády a generálneho prokurátora. Prosím pána predsedu vlády Mikuláša Dzurindu, aby oznámil, ktorých členov vlády určil, že budú odpovedať na otázky za neprítomných členov vlády, prípadne, že bude za nich odpovedať sám. Pán premiér, prosím o vašu odpoveď.
Pellegrini, Peter, predseda NR SR (2015-10-06):
Vyhlasujem krátku dvojminútovú technickú prestávku, budeme pokračovať v rokovaní o tlači 1771, zákon o lesoch. (Prestávka.) (Po prestávke.)
Tóth, Tibor, poslanec NR SR (2010-12-08):
Pán predseda, odhlasovali sme všetky pozmeňujúce a doplňujúce návrhy zo spoločnej správy, navrhujem hlasovať o tom, že vládny návrh zákona prerokujeme v treťom čítaní ihneď.
Vašečka, Richard, poslanec NR SR (2020-07-07):
Ďakujem pekne za slovo. Ďakujem pani poslankyni za jej vystúpenie, za také veľmi konkrétne a pokojné poukázanie na konkrétnu pomoc. Ako povedala, ja s tým úplne súhlasím. Potrat, zabitie nenarodeného dieťaťa nie je riešením. A my preto ponúkame veci, ktoré riešeniami sú, ktoré pomáhajú, ktoré zároveň ukazujú, že potrat nie je dobrý, nie je riešením a že ak sa nejaké problémy vyskytnú, a vieme, tí, ktorí sme rodičia, vieme, že s narodením, s výchovou detí je veľa starostí, tak štát nakoľko môže, tak chce pomôcť. My sme preto prišli s konkrétnymi návrhmi, s konkrétnymi riešeniami. Aj ja som spolupredkladateľom tohto návrhu zákona a som veľmi rád, že kolegyne ako Anka Záborská alebo Lucia Drábiková ako ženy, ako matky preniesli do tohto, do tohto návrhu to, čo vnímajú ako vážne problémy, a zároveň ako konkrétne riešenia, ktoré môžu v tejto veci pomôcť. Ďakujem.
P. Hrušovský, predseda NR SR: (2005-12-07):
(Hlasovanie.) 128 prítomných, 72 za, 51 proti, 5 sa zdržalo. Návrh zákona Národná rada schválila . Ďakujem, pán poslanec Vavrík, a poprosím pána poslanca Patakyho, aby z poverenia výboru pre obranu a bezpečnosť predložil Národnej rade návrhy hlasovaní k prerokúvanému návrhu vlády, ktorým sa mení a dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov a zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov (tlač 1349). Nech sa páči, pán poslanec Pataky, máte slovo.
Kmec, Peter, poslanec NR SR (2020-09-24):
Ďakujem, pán predsedajúci. Vážený pán minister, vážené dámy, vážení páni... (Prerušenie vystúpenia predsedajúcim.)
J. Ivančo, poslanec: (2007-02-01):
V prvom rade sa, pán minister, chcem poďakovať za taký obšírny výklad pripravovanej reformy štátnej správy zo strany vlády. Samozrejme, že sa trošku treba na to pozrieť bližšie z hľadiska toho, ako som postavil otázku, a to je všeobecná štátna správa a krajské úrady. Tu len by som vám trošku chcel upresniť, že počet zamestnancov na všeobecnej štátnej správe, na krajských úradoch je 0,4 % všetkých zamestnancov štátnej správy. A keď už ste tak obšírne hovorili o reforme, myslím si, že už padli slová niektorých členov vlády o tom, že nemajú záujem nejako vstupovať do zmien na špecializovaných úradoch štátnej správy, takže sa skutočne bavme len o krajských úradoch. Ja chápem komplikovanosť tejto témy, len nechápem to, že ste ako bývalý poslanec nevedeli o tom, že je to téma skutočne komplikovaná a svedčia o tom aj vyhlásenia nastupujúcej vlády, počnúc júlom cez 28. september a končiac uznesením vlády č. 705, myslím, že do konca roka pripravíte analýzu. Je 1. február, preto som postavil túto otázku, či teda už máte analýzu a viete povedať termín, jednoznačný termín zrušenia krajských úradov. A na záver chcem povedať ešte jednu vec a opäť ako reakciu na vás, že plán legislatívnych úloh vlády neobsahuje konkrétne zmeny zákonom súvisiacich so zrušením krajských úradov, až na ten zákon o bezpečnosti štátu v čase vojny, to je ten ústavný zákon, ktorý do legislatívnej... (Vystúpenie automaticky prerušené časomierou po uplynutí časového limitu.)
Bugár, Béla, podpredseda NR SR (2011-07-07):
Pani poslankyňa Vitteková tu nie je, pán poslanec Kalist tu nie je. Pán spravodajca, ešte sme neskončili, takže nevyrušujte. Pán poslanec Markovič, nech sa páči.
Hanuliaková, Jana, poslankyňa NR SR (2024-02-08):
Milí páni poslanci a poslankyne z koalície, presne ako povedal pán Krúpa k pozmeňujúcim návrhom, správate sa, prepáčte mi za výraz, ako amatéri. Ste tu mnohí už roky, pred voľbami ste moralizovali, teraz moralizujete a ja som vám to tu už raz povedala, aj pán Hlina vám to tu už raz povedal, veď choďte príkladom a nemusíte naozaj nič viac robiť, len ísť príkladom. Nevykrikovať, nevypiskovať, správajte sa zodpovedne, správajte sa slušne. Tvárite sa ako tí najväčší kresťania a vlastenci Slovenska. Správate sa však len ako pokrytci a mne je to naozaj, naozaj úprimne ľúto, čo tu zažívam ako poslankyňa, ktorá tu sedí prvé svoje volebné obdobie. Ďakujem. (Potlesk.)
Kuffa, Štefan, poslanec NR SR (2013-02-05):
Ďakujem za slovo aj pánu kolegovi za prezentovanie tuná týchto výmenných lístkov. Ja som len chcel tak doplniť, že skutočne v tej reálnej praxi okrem tej komunikácie cez výmenné lístky. Áno, veľakrát sú nečitateľné a tie odkazy vyzerajú veľmi vtipne, ale komunikujú lekári veľmi často priamo telefonicky. Ja neviem, možno že teraz tak si dovolím aj tak nesúhlasiť ako možno s tým kolegom. Ja skôr sa prikláňam za tie výmenné lístky, lebo si myslím, že sú prospešné. Tak ako som ja, som to aj v tej rozprave tuto spomenul. Samozrejme, sú aj tieto nuansy, ktoré tu boli odprezentované, a nedá sa prečítať ten lístok. Alebo veľakrát je to neopodstatnené. Možno sestrička to medzi dvermi podá, ten lístok. Ale v mnohých prípadoch naozaj je to opodstatnené, aby tí odborní lekári špecialisti neboli zaťažovaní. Myslím si, že každý obvodný lekár, či je to pediater alebo všeobecný lekár, najprv toho svojho pacienta vyšetrí, vylieči ho. Teda ho lieči. A až potom ho posiela ku odborníkom. Ono je to tak, keď je to ten rodinný lekár, tak v zásade je to tak, že tí lekári nás už poznajú, hej, aj rodinných príslušníkov, aj podľa veľkosti topánok. A kto je hypochonder, tak toho tiež poznajú. Veľakrát už potom ten lekár prvého kontaktu takého hypochondra, no pošle ho aj na tie odborné vyšetrenia, ale už aj špecialisti sú otrávení z neho, že toľko každých len obťažuje a stále si len vynucuje, aby mu bola diagnostikovaná nejaká choroba. Ale myslím si, že veľakrát sa to odbúra, to zaťaženie práve cez výmenné lístky, aby sme neobťažovali špecialistov lekárov. Naozaj trebárs kardiologické alebo nefrologické vyšetrenia, akékoľvek, gynekologické, aby sa šlo len v nevyhnutných prípadoch, kedy lekár prvého kontaktu to nezabezpečí.
Bugár, Béla, podpredseda NR SR (2017-04-04):
Ďalej v rozprave vystúpi pán poslanec Dostál.
Susko, Boris, poslanec NR SR (2023-01-24):
Ďakujem pekne. Čiže prečítam pozmeňujúci a doplňujúci návrh poslancov Národnej rady Slovenskej republiky Borisa Suska k návrhu poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1163), druhé čítanie. V súlade s príslušnými ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „zákon o rokovacom poriadku“) predkladám pozmeňujúci a doplňujúci návrh k návrhu poslancov Národnej rady Slovenskej republiky Miloša Svrčeka a Petry Hajšelovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1163) – druhé čítanie: V čl. I sa body 1 až 4 nahrádzajú bodmi 1 až 7 v nasledujúcom znení: „1. V čl. 73 ods. 1 sa na konci pripája čiarka a slová v znení: „ak v súlade s touto ústavou nedôjde k predčasnému skončeniu volebného obdobia Národnej rady Slovenskej republiky.“; 2. V čl. 81a sa za písmeno a) vkladá nové písmeno b), ktoré znie: „b) predčasným skončením volebného obdobia,“. Doterajšie písmená b) až f) sa označujú ako písmená c) až g); 3. V čl. 82 ods. 5 sa za slová „volebného obdobia“ vkladá čiarka a slová: „predčasným skončením volebného obdobia“; 4. V čl. 84 v ods. 4 sa za slová „s medzinárodnou zmluvou podľa čl. 7 ods. 2“ vkladá čiarka a slová v znení: „na prijatie uznesenia o predčasnom skončení volebného obdobia Národnej rady Slovenskej republiky podľa čl. 86 písm. n)“ 5. V čl. 86 sa dopĺňa písmeno n), ktoré znie: „n) uznášať sa na predčasnom skončení volebného obdobia Národnej rady Slovenskej republiky; prijaté uznesenie je všeobecne záväzné a vyhlasuje sa rovnako ako zákon.“ 6. V čl. 93 ods. 2 sa na konci pripája čiarka a slová v znení: „vrátane predčasného skončenia volebného obdobia Národnej rady Slovenskej republiky.“ 7. Čl. 98 odsek 2 znie: „Návrhy prijaté v referende vyhlási predseda Národnej rady Slovenskej republiky ako ústavný zákon.“.“ Čl. II znie: „Tento ústavný zákon nadobúda účinnosť dňom vyhlásenia.“ Ďakujem pekne, skončil som.
Bugár, Béla, podpredseda NR SR (2018-06-25):
Prezentujme sa a hlasujme. (Hlasovanie.) Prítomných 131, za 94, proti 1, zdržalo sa 36 poslancov. Konštatujem, že návrh bol schválený. Nech sa páči, tretie čítanie.
Simon, Zsolt, poslanec NR SR (2017-01-31):
Ďakujem pekne kolegom za reakciu. Musím povedať, že v podstate ste reagovali nie na skutok, ktorý som apeloval, prečo je tento návrh zlý. A musím povedať, že tento návrh je, alebo zopakovať, tento návrh je zlý preto, lebo predpokladá princíp kolektívnej viny pre istú skupinu ľudí. Tí, ktorí spáchajú trestné činy, tak tí majú byť potrestaní. Máme sa voči tomu brániť. Od toho je polícia a orgány činné v trestnom konaní, od toho je azylová politika tejto krajiny, aby sme regulovali, kto sem príde a kto sem nepríde. Ale tí, ktorí sú už občanmi Slovenskej republiky a sú tu, tak by sme nemali vysielať signál, že Národná rada akúkoľvek komunitu dokáže posudzovať podľa toho, že aký je to kolektív. Za chvíľku to, teraz to je jedna skupina, potom to bude druhá skupina a uplatňujeme princíp kolektívnej viny, ktorá nikdy správnym smerom túto krajinu neposunula, a preto apelujem na to, aby sme do zákonov nezapracovávali princíp kolektívnej viny, čo v tomto návrhu zákona je. Ja chápem, že keď to predložila, hlavne teda poslanci za SNS a bolo to predložené systémom rozkazu, o rozkaze sa nediskutuje, rozkaz sa vykoná. Ale aj tak musím povedať, že Norimberský proces bol o tom, že zlé rozkazy sa nemôžu vykonávať.
Bugár, Béla, podpredseda NR SR (2018-10-17):
Prezentujme sa a hlasujme. (Hlasovanie.) Prítomných 144 poslancov, za 89, zdržalo sa 55 poslancov. Návrh zákona sme schválili. Teraz pristúpime k ďalšiemu hlasovaniu. Pán poslanec Kondrót, uveďte hlasovanie v druhom čítaní o vládnom návrhu zákona o Národnom jadrovom fonde, tlač 1067. [Hlasovanie o vládnom návrhu zákona o Národnom jadrovom fonde a o zmene a doplnení zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov , tlač 1067.]
Kazda, Radovan, poslanec NR SR (2021-11-03):
Pán poslanec, tak takéto kádrové posudzovanie sme tu ešte nemali a vo vzťahu k tomu, že kto môže a kto nemôže predkladať zákony. Zákony môže predkladať každý poslanec Národnej rady, to istotne viete. Okrem toho veľmi veľká časť tých ľudí, ktorých ste spomínali, pracuje vo výbore pre životné prostredie. Myslím, že aj kolegyňa pracuje už minimálne druhé, možno aj tretie obdobie vo výbore pre životné prostredie, takže sú odborníci na životné prostredie. Neviem, akým spôsobom vy spolupracujete s nejakými ľuďmi zo sektora, ktorý sa, ktorý sa týka predkladanej normy, ja to robím úplne bežne a vždy, keď sa snažím predložiť normu, tak ju konzultujem práve s odborníkmi. Pokiaľ viem, tak to robia presne takisto rovnako aj moji kolegovia a takisto treba povedať, to isto sám viete, že tento návrh s ním sa stotožňuje ministerstvo životného prostredia, je to v programovom vyhlásení vlády a ministerstvo životného prostredia doň aktívne vstupovalo, takže v tomto prípade naozaj túto poznámku vnímam vašu ako úplne od veci.
Karas, Daniel, poslanec NR SR (2024-04-16):
Ďakujem pekne za slovo. Vážený pán predsedajúci, vážené pani poslankyne, vážení páni poslanci, predseda Národnej rady Slovenskej republiky rozhodnutím č. 273 z 12. apríla 2024 pridelil návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 564/2004 Z. z. o rozpočtovom určení výnosu dani z príjmov územnej samospráve a o zmene a o doplnení niektorých zákonov v znení neskorších predpisov a ktorým sa dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, tlač 261, na prerokovanie Výboru Národnej rady Slovenskej republiky pre financie a rozpočet s tým, že o výsledku prerokovania uvedeného návrhu bude informovať Národnú radu Slovenskej republiky. Výbor Národnej rady Slovenskej republiky pre financie a rozpočet prerokoval návrh vlády na skrátené legislatívne konanie na svojej 17. schôdzi dňa 16. apríla 2024 a prijal uznesenie č. 59, ktorým odporúča Národnej rade Slovenskej republiky vysloviť súhlas s prerokovaním vládneho návrhu zákona, ktorým sa dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov a ktorým sa dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, tlač 260, v skrátenom legislatívnom konaní na 12. schôdzi Národnej rady Slovenskej republiky. Vážený pán predsedajúci, prosím, otvorte rozpravu. Ďakujem krásne.
Bublavý, Dušan, poslanec NR SR (2015-05-15):
Ja by som sa chcel tiež pripojiť, tak ako kolega Fronc, lebo v tomto návrhu zákona § 15a je to také vo forme fiktívnosti, že „v prípade, ak sa v materskej škole alebo v základnej škole v rámci príslušného vzdelávacieho programu rozširuje“. Čiže to je ešte len ten zákon, návrh zákona, ktorý, pán kolega Hlina, dávate, to je ešte, že keby náhodou, ak by to prešlo alebo ak by taký návrh zákona, aký dávali kolegovia liberáli v minulosti, prešiel, tak ja plne verím, že ešte zdravé jadro a zdravý rozum kolegovia poslanci máme natoľko, aby takýto návrh zákona nikdy neprešiel, ako navrhovali liberáli. Takže som rád, že zdravé jadro ešte v parlamente žije.
Droba, Juraj, poslanec NR SR (2010-10-22):
Páni kolegovia, ďakujem za vaše reakcie na môj príspevok do rozpravy. Chcem povedať akurát jednu vec, samozrejme, že beriem slová, ktoré ste povedali a mnohé z nich sú aj pravdivé. Čo sa týka pána poslanca Číža, tak my sme si naozaj dali vypracovať tri nezávislé právne analýzy a z tých nám jednoznačne vyplýva, že zákon porušený bol. A jediné čo chceme je, aby odvolávanie prípadných ďalších členov Rozhlasovej rady prešlo takým istým procesom. Ja by som možno použil analógiu so súdom, kde ten súd v podstate u týchto troch prebehol vo výbore. Boli, nazvime to, právoplatne odsúdení a šancu brániť sa by mal dostať aj ďalší štvrtý menový člen z KDH. Ak to prejde výborom, ja vám garantujem, že dvadsaťdva poslancov SaS jednoznačne zahlasuje za odvolanie kohokoľvek ďalšieho, kto podobným spôsobom porušil zákon. Ďakujem. (Potlesk.)
Bugár, Béla, podpredseda NR SR (2011-12-02):
Prerušujem rokovanie o tomto bode programu. Pristúpime teraz k prvému čítaniu o vládnom návrhu zákona o regulácii v sieťových odvetviach , tlač 563. Pán minister hospodárstva, nech sa páči, máte slovo.
P. Hrušovský, predseda NR SR: (2004-03-12):
Pokračujte vo vystúpení. A. Blajsko, poslanec: Aby opozícia mohla podporiť tie návrhy pozmeňujúceho návrhu vo väzbe, ktoré riešia sociálnu situáciu obyvateľov, navrhujem procedurálny návrh, aby body 3, 6, 7, 9 a celý čl. III bol vyňatý na osobitné hlasovanie. Ďakujem pekne.
Bublavý, Dušan, poslanec NR SR (2016-12-01):
Ja si, naopak, myslím, že v tom prvom kole, pani kolegyňa, môže byť naozaj kandidát, ktorý je priechodný, a ja som to už niekoľkokrát povedal, že môžu strany vytvoriť koalície alebo podporiť nezávislého, ktorý môže byť zvolený a zvoliteľný hneď v prvom kole. A samosprávu nejakým spôsobom do budúcnosti obmedzovať, aby boli dvojkolové voľby, ja si myslím, že sú to zbytočne vyhodené peniaze, lebo ľudia samospráve a hlavne v dedinách a obciach naozaj tých kandidátov veľmi dobre poznajú a komu môžu dať dôveru, alebo nie, alebo koho opätovne zvoliť, alebo nie. To je priama demokracia, ktorá, to sú tie voľby, kde vám dajú ľudia vysvedčenie. Buď ste pre nich robili, ak ste dostali možnosť byť richtárom, ak ste ich nepresvedčili, tak vám v druhom, tak vám za štyri roky dajú vysvedčenie a vás nezvolia. A dávať príklad, ako to je v Čechách, viete, ja si tam myslím, to je deformácia, že tam nie je v priamych voľbách zvolený starosta, ale starostu si volí obecné zastupiteľstvo. Viete, môže byť richtárom ten, kto dostal naj, naj, najmenej hlasov. Možno, možno dostal v niektorej dedine alebo v mestečku o 1 hlas viac, možno s 20 hlasmi sa z neho stal poslanec a odrazu bude richtárom, ktorého ľudia vôbec nechceli. A to by bola katastrofa, keby sme také niečo na Slovensku prijali. Lebo ja čo sa stretávam s politikmi z Čiech a komunikujem o tomto, tak sami hovoria, že nie je to spravodlivé. A to by sme zdeformovali celý volebný systém.
Marosz, Ján, poslanec NR SR (2019-06-26):
Je spojená rozprava.
P. Paška, predseda NR SR: (2010-03-03):
(Hlasovanie.) 135 prítomných, 81 za, 54 sa zdržalo. Návrh sme schválili. Sme v treťom čítaní . Otváram rozpravu. Nemám prihlášku do rozpravy. Vyhlasujem ju za skončenú a budeme hlasovať.
Poliačik, Martin, poslanec NR SR (2018-06-21):
Ďakujem veľmi pekne. Pani, teda skoro všetkým. Pani poslankyňa Milanová, zatiaľ sa vychádza z dobrej vôle. Ak si myslíte, že by bolo potrebné to ochrániť nejakou technickou klauzulou, že čo ak by tam boli hašterivé typy, tak je to, samozrejme, vec, na ktorú si môžeme sadnúť, ak by to prešlo do druhého čítania. A, Renáta Kaščáková, ja nie som tiež nejakým extrémne naivným človekom po ôsmich rokoch v tomto pléne a zároveň si ale myslím, že niekde začať treba. A ideálnym začiatkom by, samozrejme, bola výmena vlády, ale tam sme sa ešte nedostali. Dovtedy môžeme ísť po krokoch a toto mi príde ako veľmi dobrý krok v dvoch ohľadoch. Po prvé, je to reakcia zvnútra toho prostredia, o ktorom rozprávame, aj politického, a preto ju beriem ako relevantnú. A po druhé, preto, že ak by sme čakali na nejaké skokové riešenie, tak sa obávam, že by sme sa ho nemuseli dočkať vôbec, takže preto aj pre diskusiu o tom, ako by malo byť vedenie, vedenie volené v RTVS, aj pre diskusiu o tom, ako ďalej podporiť silnú verejnoprávnu službu v oblasti médií, tento návrh je dobrý a radšej by som sa rozprával o konkrétnostiach v tom zákone, než o tom, že čo sme mali pri správe verejných médií doteraz. Ďakujem.
Jurinová, Erika, podpredsedníčka NR SR (2013-02-06):
Pani poslankyňa Košútová.
Šebej, František, poslanec NR SR (2011-05-27):
Teraz pán predsedajúci, dajte, prosím, hlasovať o uznesení, ktorým Národná rada Slovenskej republiky schvaľuje Vyhlásenie Národnej rady Slovenskej republiky k prijatiu základného zákona Maďarska, ako je uvedené v tlači 375, v znení schváleného pozmeňujúceho návrhu.
Dostál, Ondrej, poslanec NR SR (2018-02-13):
K návrhu zákona vystúpili traja poslanci a pani poslankyňa Zemanová ako navrhovateľka požiadala, aby sa hlasovanie uskutočnilo o sedemnástej hodine dneska. Takže sa chcem spýtať, či je s tým súhlas?